## Ar Gyrion y Dre – Rhys Iorwerth

A dyna lle’r oedd hi, yn anfon rhyw decst

rhwng drysau McDonalds a maes parcio Next

pan sylwodd hi’n sydyn na chofiai hi ble

adawodd hi’i char. Dim ond cyrion y dre

a welai o’i hamgylch, warysau mawr hir

a’u bilbordiau unffurf yn codi o’r tir.

Mewn rhes: TK Maxx, M&S, KFC,

A Morrisons sgwâr; Dunelm Mill, JJB;

siop fathrwms, lle soffas, cwt pizza’n ddi-feth,

i gyd yn ei drysu, i gyd yr un peth

ag oedden nhw ym mhobman o’r mynydd i’r môr,

o Tescos i Starbucks, y cyfan mewn côr

yn chwerthin mewn cylch am na chofiai hi ble

roedd hi wedi parcio ar gyrion y dre.

Ac yna arswydodd wrth ddirnad ei stâd:

ni wyddai hi bellach ble’r oedd hi’n y wlad.

O Boots draw i Asda, ymuno’n un tsiaen

wnâi’r siopau o’i chwmpas; creu cadwyn o’i blaen

a chymaint ei dryswch, ei dychryn a’i strach,

dechreuodd hi grïo a chrynu’r beth fach.

A oedd hi ym Mangor, Llandudno neu’n Rhyl?

Yng Nghaer neu yn Lerpwl? Manceinion? At dil

yn un o’r unedau i holi’r aeth hi,

ond fedrai neb ddeall gwallgofrwydd ei chri.

Gafaelodd yn sydyn drachefn yn ei ffôn.

Y batri ddiffygiodd. Hyd heddiw mae sôn

mai dyna lle mae hi rhwng Staples a Spar

hefo coffi o Costa yn chwilio am ei char.

Rhys Iorwerth, *Un Stribedyn Bach* (Gwasg Carreg Gwalch, 2014)

## Google Mars – Hywel Griffiths

Pellter? Dim ond clic llygoden

ac mae planed yn dy law,

tynna’r tir coch yn nes atat

a chrwydra yma a thraw.

Clic, a llusga’r chwyddwydr

dros dirwedd sy’n llenwi’r llun,

dyffrynnoedd dwfn a llydan

a’r llosgfynydd mwyaf un.

Clic. Dychmyga dy fod di

yn crwydro mewn crater cras,

neu’n llithro dros y pegynau

rhewllyd yn teimo’r ias.

Clic. Dilyna’r afonydd

sy’n sych ers oesoedd hir

a’u canghennau distaw’n estyn

eu brigau fel bysedd drwy’r tir.

Clic. Teimla’r stormydd llychlyd

sy’n symud y tywod mân.

Clic. Mae Mawrth y dychymyg

yn nes nag yr oedd o’r bla’n.

Hywel Griffiths, *Llif Coch Awst* (Cyhoeddiadau Barddas, 2017)

## Aros a Mynd – Ceiriog

Aros mae’r mynyddau mawr,

Rhuo drostynt mae y gwynt;

Clywir eto gyda’r wawr

Gân bugeiliaid megis cynt.

Eto tyf y llygad dydd

Ogylch traed y graig a’r bryn,

Ond bugeiliaid newydd sydd

Ar yr hen fynyddoedd hyn.

Ar arferion Cymru gynt

Newid ddaeth o rod i rod;

Mae cenhedlaeth wedi mynd

A chenhedlaeth wedi dod.

Wedi oes dymhestlog hir

Alun Mabon mwy nid yw,

Ond mae’r heniaith yn y tir

A’r alawon hen yn fyw.

Aled Lewis Evans (gol) *Cerddi Clwyd* (Gomer, 2004)

## Cysgod – Sian Owen

Beth ydyw ar y pared

sy’n edliw wrtha’ i’n hy’

am wendid, am ryw broblem

sy’n bygwth muriau’r tŷ?

Fin nos, yng ngwyll blinderau;

ben bore, yno mae –

rhwy arlliw yn y gornel

â siâp annelwig gwae.

Ond pam rwy’n mynnu sylwi

ar rimyn llwyd fel hyn?

Brycheuyn bychan ydyw

a’r wal yn gynfas gwyn.

Annes Glyn (gol.), *Darn o’r Haul: Cerddi Siân Owen* (Cyhoeddiadau Barddas, 2015)

## Fesul Un – Llŷr Gwyn Lewis

Fesul un, i gymuno,

er y twll sy’n pydru’r to,

daw’r addolwyr drwy ddilyw,

dod o hyd i dŷ eu Duw’n

denau iawn, a dwyn yn ôl

oes o bethau Sabothol.

Rhoi gweddi, er y gwyddan

nhw’r gwir; dal i godi’r gân

am dyrfâu y dyddiau da,

am wynfyd eu cymanfa,

a’u hemynau nhw’n mynnu

nad yw Duw ’di mynd o’i dŷ.

*Pigion y Talwrn[13],* (Cyhoeddiadau Barddas, 2016)